Eskom-hoof na KVBA oor ‘onbillike skorsing’Tshediso Matona. uitvoerende hoof van Eskom. Foto: Werner Beukes/SAPA “Die KVBA kan bevestig dat ŉ verwysing op 23 Maart van mnr. Tshediso Matona ontvang is rakende onbillike skorsing,” het die KVBA in ŉ verklaring gesê. Matona, Tsholofelo Molefe, finansiële direkteur, Dan Morokane, groepkapitaalhoof en Matshela Koko, tegnologiehoof, is voorverlede week geskors terwyl ’n ondersoek na Eskom se sake gedoen word. Business Day het intussen berig die vier is geskors ŉ week nadat hulle met ŉ oudit van Eskom se tenderprosedures begin het. Eskom het egter die bewering ontken en hou vol die vier is geskors sodat die ondersoek sonder inmenging kan geskied. Zola Tsotsi, voorsitter van die Eskom-raad, het tydens die aankondiging voorverlede week gesê daar is geen aanklagte teen die vier nie en dat hulle nie van enige oortredings verdink word nie. Volgens Business Day se berig het Eskom aan die begin van die maand ŉ kennisgewing op sy webtuiste geplaas waarin ŉ paneel van ouditfirmas versoek is om tenders in te dien vir die hersiening van Eskom se tenderprosedures vir transaksies van meer as R300 miljoen.